季夏有懷仲晦
作者：黄銖
朝代：宋

paragraphs: 六月苦炎蒸，山居晝方永。
泠然南風至，蕭散荷氣騁。
蜩鳴綠樹陰，魚躍橫塘凈。
高蔓展修條，幽篁茁陰穎。
良時倏回改，白髮益蔽領。
雖無簪組累，要有貧賤㾪。
故交何寥闊，畫戟光烱烱。
滄洲期未遠，歲晏心獨耿。
誰同茲寂寞，歛退自幽屏。
向夕牛羊下，過翮急似逞。
默默掩荆扉，明蟾在東嶺。